OBH 2839/1996.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa és 
dr. Kristó Annamária

Eljárás megindulása:

A panaszos M.E., budapesti lakos azzal a panasszal fordult Hivatalomhoz, hogy az okirat-hamisítással gyanúsított harmadik személy (a későbbiek során semmissé nyilvánított adásvételi szerződéssel) megszerezte a panaszos Budapest, XVIII. ker.-i ingatlanát.

A tulajdonjogot a Fővárosi Kerületek Földhivatala (a továbbiakban: Földhivatal) soron kívül bejegyezte a harmadik személy nevére.

A Monori Városi Bíróság 3.P.20.375/1994/15. számú, 1995. november 30-án jogerőre emelkedett ítéletében megállapította a szerződés érvénytelenségét és elrendelte az eredeti állapot visszaállítását, amelynek a földhivatal hónapokig nem tett eleget.

Panaszosunk újabb beadvánnyal fordult hivatalunkhoz, amelyben előadta, hogy a tulajdonjog visszajegyzése megtörtént ugyan, de nem törölték a széljegyeket, amelyek a harmadik személyt terhelő jelzálogjogra vonatkoznak. 

Véleménye szerint a Földhivatalnak az eredeti állapot visszaállításához a jelzálogjog törléséről is intézkednie kellett volna. Kéri, vizsgáljam meg, hogy a Földhivatal eljárása megfelelő volt-e.

Feltételezett alkotmányos visszásság:

A Magyar Köztársaság független, demokratikus jogállam (Alkotmány 2.§ (1) bek.) Ebből következik a jogbiztonsághoz való jog.

A tulajdonhoz való jog (Alkotmány 13.§ (1) bek.)

Az ügy jogszabályi háttere:

Az ingatlan-nyilvántartásról szóló 1972. évi 31. számú tvr.

Tvr. 2. § (1) Az ingatlan-nyilvántartás nyilvános, ha törvény kivételt nem tesz, és hitelesen tanúsítja a feltüntetett adatokat, továbbá a bejegyzett jogok és tények fennállását.
15.§ (4) Tulajdonjog bejegyzésének törléséhez és az eredeti állapot visszaállításához bírósági, vagy más hatósági határozat szükséges. Egyéb esetben a törlésre a változások bejegyzésére vonatkozó szabályok az irányadók.

Megállapított tényállás, és a vizsgálat megállapításai:

A panaszos budapesti ingatlanára a Fővárosi Kerületek Földhivatalához harmadik személy tulajdonjog bejegyzése iránti kérelméhez ingatlan adásvételi szerződést csatolt, amelynek alapján adásvétel jogcímén a tulajdonjogot a javára bejegyezték. Ezt követően az "új tulajdonos" az ingatlanra kölcsönöket vett fel, amelyek biztosítására jelzálogjogok bejegyzésének a kérelmét széljegyezte a földhivatal.

A panaszos szerződés érvénytelenségének megállapítása iránt pert indított, amely perben a Monori Városi Bíróság 3.P.20.375/1994/15. számú ítéletében az adásvételi szerződést semmissé nyilvánította és a jogerőre emelkedés után (1995. nov. 30.) az eredeti állapot helyreállítása iránt a Földhivatalnak megküldte.

A tulajdoni lap tanúsága szerint a Földhivatal 1995. december 29-én kelt bejegyzésével (itt kívánom megjegyezni, határidőn belül),  eredeti állapot visszaállítása címén visszajegyezte a panaszos tulajdonjogát, de nem törölte azt a széljegyet, amely a jelzálogjog bejegyzésére irányuló kérelmet tartalmazta.

Ezért panaszos kérte a földhivatali határozat bírói felülvizsgálatát, de keresetét a bíróság jogerősen elutasította. Az Országgyűlési Biztosról szóló törvény értelmében a bíróság által jogerősen felülvizsgált ügyekben nincs hatásköröm eljárni. Ezért nem vizsgáltam a Földhivatal intézkedésének helyességét. Megállapítom azonban, hogy a törvényes határidőn belül intézkedett, ezért e tekintetben mulasztás nem terheli. 

Időközben panaszos arról tájékoztatott, hogy a jelzálogjog is törlésre került, így panasza okafogyottá vált.

A fentiekre tekintettel a vizsgálatot további intézkedés nélkül lezárom. Erről panaszost a jelentés egy példányával értesítem.

Budapest, 1998. június 22.

Gönczöl Katalin